Μελέτη της επίδρασης της σόγιας στην υπερμικροσκοπική δομή του γεννητικού συστήματος του άρρενα επίμυα
Authors: Παπαϊωαννίδης Ιωάννης 
Published: August 2021

Σκοπός της εργασίας αυτής ήταν να μελετηθεί η επίδραση της διατροφής με σόγια στην υπερμικροσκοπική δομή του γεννητικού συστήματος του άρρενα επίμυα, τόσο κατά την ενήλικο ζωή, όσο και κατά τις κρίσιμες φάσης της ανάπτυξης του γεννητικού συστήματος, δηλαδή κατά την κύηση, τη γαλουχία και την πρώιμη ανάπτυξη. Χρησιμοποιήθηκαν έξι ομάδες αρσενικών επίμυων της φυλής albino Wistar: δυο ομάδες ανήλικων πειραματοζώων ηλικίας 5 εβδομάδων (ομάδες Α και Β) και τέσσερεις ομάδες ενήλικων πειραματοζώων ηλικίας 24 εβδομάδων (ομάδες Γ, Δ, Ε και Ζ). Οι ομάδες Α, Γ και Ε ήταν οι ομάδες μελέτης και οι ομάδες Β, Δ και Ζ ήταν οι αντίστοιχες ομάδες ελέγχου. Η ομάδα μελέτης Α έλαβε τροφή με βάση το σογιάλευρο κατά την ενδομήτρια ζωή, τον θηλασμό και μέχρι τη θυσία των πειραματοζώων. Η ομάδα ελέγχου Β έλαβε τυπική τροφή κατά το ίδιο χρονικό διάστημα με την ομάδα Α. Η ομάδα μελέτης Γ έλαβε τροφή με βάση το σογιάλευρο επί 6 εβδομάδες. Η ομάδα ελέγχου Δ έλαβε τυπική τροφή επί 6 εβδομάδες. Η ομάδα μελέτης Ε έλαβε τροφή με βάση το σογιάλευρο επί 12 εβδομάδες. Η ομάδα ελέγχου Δ έλαβε τυπική τροφή επί 12 εβδομάδες. Ιστοτεμάχια από τα όργανα του γεννητικού συστήματος μελετήθηκαν στο οπτικό και στο ηλεκτρονικό μικροσκόπιο. Οι διαφορές που παρατηρήθηκαν με το οπτικό μικροσκόπιο ήταν οι εξής: To επιθήλιο στις ομάδες μελέτης Α, Γ και Ε, ήταν κατά τόπους χαμηλό, μονόστιβο ή δίστιβο, και δεν εντοπίζονταν στερεοκροσσοί στην κορυφή του. Ο αριθμός των σπερματοζωαρίων στον αυλό των ορχικών σωληναρίων ήταν μικρότερος στην ομάδα Γ σε σύγκριση με την ομάδα Δ, και ήταν πολύ λιγότερα στην ομάδα Ε σε σύγκριση με την ομάδα Ζ. Τα ευρήματα από το ηλεκτρονικό μικροσκόπιο εντοπίσθηκαν κυρίως στα κύτταρα του σπερματικού επιθηλίου των πειραματοζώων της ομάδας Α που είχαν εκτραφεί με σογιάλευρο κατά την κύηση, τη γαλουχία και κατά την πρώιμη μετεμβρυϊκή ζωή. Στα περισσότερα κύτταρα παρατηρήθηκαν ρήξη και εγκολπώσεις της πυρηνικής μεμβράνης, κατάτμηση της χρωματίνης στον πυρήνα, έξοδος πυρηνικού υλικού και διάχυτο ενδοκυττάριο οίδημα. Στα σπερματοκύτταρα των ομάδων Γ και Ε των ενήλικων πειραματοζώων που είχαν λάβει τροφή με βάση το σογιάλευρο μετά την ενηλικίωση, χαρακτηριστικά ευρήματα ήταν το διάχυτο ενδοκυττάριο οίδημα, η διεύρυνση του λείου ενδοπλασματικού δικτύου, τα οιδηματώδη, κατά τόπους άδεια ακρολοφιών και ενίοτε πολυκυστικά μιτοχόνδρια, και βέβαια ο αριθμός των σπερματοζωαρίων, ο οποίος ήταν μικρότερος σε σύγκριση πάντα με τα πειραματόζωα των αντίστοιχων ομάδων ελάγχου Δ και Ζ. Ιδιαίτερα στα πειραματόζωα της ομάδας Ε που είχαν λάβει σόγια για διάστημα 12 εβδομάδων, ο αριθμός των σπερματοζωαρίων ήταν πολύ μικρός. Σύμφωνα με τα αποτελέσματα της παρούσας μελέτης, φαίνεται ότι η διατροφή με σόγια επηρεάζει την μικροσκοπική και την υπερμικροσκοπική δομή του γεννητικού συστήματος και τον αριθμό των γεννητικών κυττάρων τόσο στους ενήλικους όσο και στους ανήλικους αρσενικούς επίμυες. Επομένως, θα πρέπει να αντιμετωπίζεται με σκεπτικισμό η κατανάλωση υψηλής ποσότητας σόγιας όταν είναι επιθυμητή η εγκυμοσύνη, καθώς και κατά τις κρίσιμες περιόδους της ανάπτυξης, όπως κατά την κύηση, κατά τον θηλασμό και κατά την πρώτη περίοδο μετά τη γέννηση.